BBGI เข้าถือหุ้น “วิน อินกรีเดียนส์ฯ” 51% กางแผนธุรกิจ 5 ปี เป้า “อีบิทด้า” โต 50%
BBGI เข้าถือหุ้น “วิน อินกรีเดียนส์” สัดส่วน 51% พร้อมกางแผนธุรกิจ 5 ปีข้างหน้า วางเป้าหมายมีสัดส่วนอีบิทด้า โต 50% เพื่อสร้างโอกาสทางธุรกิจและขยายช่องทางเพิ่มรายได้ในอนาคต
BBGI เข้าถือหุ้น “วิน อินกรีเดียนส์” สัดส่วน 51% พร้อมกางแผนธุรกิจ 5 ปีข้างหน้า วางเป้าหมายมีสัดส่วนอีบิทด้า โต 50% เพื่อสร้างโอกาสทางธุรกิจและขยายช่องทางเพิ่มรายได้ในอนาคต
25 เม.ย. 2565

นายกิตติพงศ์ ลิ่มสุวรรณโรจน์ ประธานเจ้าหน้าที่บริหารและกรรมการผู้จัดการใหญ่ บริษัท บีบีจีไอ จำกัด (มหาชน) หรือ BBGI เปิดเผยว่า เมื่อวันที่ 18 เมษายน 2565 ที่ผ่านมา บริษัทได้แจ้งผ่านเว็บไซต์ของตลาดหลักทรัพย์แห่งประเทศไทยว่าได้จัดตั้งบริษัทย่อยใหม่ภายใต้ชื่อ บริษัท วิน อินกรีเดียนส์ สิงคโปร์ ไพรเวท ลิมิเต็ด (WIN Ingredients Singapore Pte. Ltd.) เพื่อดำเนินธุรกิจการพัฒนาผลิตภัณฑ์ชีวภาพและให้การสนับสนุนด้านเทคนิคและการค้า
โดยมีทุนจดทะเบียน 959,000 ดอลล่าร์ สิงคโปร์ ซึ่ง BBGI ถือหุ้น 51% ในบริษัท วิน อินกรีเดียนส์ จำกัด ซึ่งบริษัท วิน อินกรีเดียนส์ จำกัด ถือหุ้น 100% ในบริษัท วิน อินกรีเดียนส์ สิงคโปร์ ไพรเวท ลิมิเต็ด พร้อมวางแผนธุรกิจ 5 ปีข้างหน้า วางเป้าหมายมีสัดส่วน EBITDA คิดเป็น 50% ของ EBITDA รวมทั้งหมดของบริษัท
“ทั้งนี้ การจัดตั้งบริษัทย่อยใหม่ วิน อินกรีเดียนส์ สิงคโปร์ ไพรเวท ลิมิเต็ด ในครั้งนี้เป็นไปตามวัตถุประสงค์ในการใช้เงินที่บริษัทได้รับจากการเสนอขายหุ้นสามัญเพิ่มทุนต่อประชาชนเป็นครั้งแรก เพื่อสร้างโอกาสทางธุรกิจและขยายช่องทางเพิ่มรายได้ในอนาคต” นายกิตติพงศ์ กล่าว